CELEX: 62015CN0529
Language: el
Date: 2015-10-07 00:00:00
Title: Υπόθεση C-529/15: Αίτηση προδικαστικής αποφάσεως την οποία υπέβαλε το Verwaltungsgerichtshof (Αυστρία) στις 7 Οκτωβρίου 2015 — Gert Folk

7.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 406/27
            
         Αίτηση προδικαστικής αποφάσεως την οποία υπέβαλε το Verwaltungsgerichtshof (Αυστρία) στις 7 Οκτωβρίου 2015 — Gert Folk
   (Υπόθεση C-529/15)
   (2015/C 406/27)
   Γλώσσα διαδικασίας: η γερμανική
   
      Αιτούν δικαστήριο
   
   Verwaltungsgerichtshof
   
      Διάδικοι στην υπόθεση της κύριας δίκης
   
   
      Προσφεύγων: Gert Folk
   
      Προδικαστικά ερωτήματα
   
   
               1)
            
            
               Έχει η οδηγία 2004/35/EΚ (1) του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με την περιβαλλοντική ευθύνη όσον αφορά την πρόληψη και την αποκατάσταση περιβαλλοντικής ζημίας, όπως τροποποιήθηκε με την οδηγία 2006/21/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006 και την οδηγία 2009/31/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009 (ΕΕ 140 της 5ης Ιουνίου 2009, σ. 114) (στο εξής: οδηγία περί περιβαλλοντικής ευθύνης), εφαρμογή και επί ζημιών που επήλθαν μεν ακόμη και μετά την ημερομηνία που τάσσεται στο άρθρο 19, παράγραφος 1, της οδηγίας περί περιβαλλοντικής ευθύνης, πλην όμως προκλήθηκαν από εγκατάσταση (υδροηλεκτρική μονάδα) που αδειοδοτήθηκε και τέθηκε σε λειτουργία πριν από την εν λόγω ημερομηνία και καλύπτονται από άδεια χορηγηθείσα δυνάμει της εθνικής νομοθεσίας περί υδάτων;
            
         
               2)
            
            
               Αντιβαίνει στην οδηγία περί περιβαλλοντικής ευθύνης, και ιδίως στα άρθρα 12 και 13, εθνική διάταξη η οποία δεν επιτρέπει στους κατόχους άδειας αλιείας να κινήσουν διαδικασίες προσφυγής κατά την έννοια του άρθρου 13 της οδηγίας περί περιβαλλοντικής ευθύνης σχετικά με περιβαλλοντική ζημία, όπως αυτή ορίζεται στο άρθρο 2, σημείο 1, στοιχείο β', της εν λόγω οδηγίας;
            
         
               3)
            
            
               Αντιβαίνει στην οδηγία περί περιβαλλοντικής ευθύνης, και ιδίως στο άρθρο 2, σημείο 1, στοιχείο β', εθνική διάταξη η οποία εξαιρεί από την έννοια «περιβαλλοντική ζημία» οιαδήποτε ζημία επηρεάζει δυσμενώς, σε σημαντικό βαθμό, την οικολογική, χημική ή ποσοτική κατάσταση ή το οικολογικό δυναμικό των συγκεκριμένων υδάτων, εάν η ζημία καλύπτεται από άδεια κατ’ εφαρμογή εθνικής νομοθετικής διατάξεως;
            
         
               4)
            
            
               Σε περίπτωση καταφατικής απαντήσεως στο 3ο ερώτημα:
            
         Στις περιπτώσεις κατά τις οποίες δεν ελέγχθηκε η συνδρομή των κριτηρίων του άρθρου 4, παράγραφος 7, της οδηγίας 2000/60/ΕΚ (ή των εθνικών διατάξεων περί μεταφοράς του στην εσωτερική έννομη τάξη) ενόψει της χορηγήσεως άδειας κατ’ εφαρμογή της εθνικής νομοθεσίας, πρέπει να θεωρηθεί, προκειμένου να διαπιστωθεί εάν συντρέχει περιβαλλοντική ζημία όπως αυτή ορίζεται στο άρθρο 2, σημείο 1, στοιχείο β', της οδηγίας περί περιβαλλοντικής ευθύνης, ότι το άρθρο 4, παράγραφος 7, της οδηγίας 2000/60/ΕΚ έχει άμεση εφαρμογή και ότι πρέπει να εξετάζεται εάν πληρούνται τα κριτήρια της εν λόγω διατάξεως;
   
      (1)  EE L 143, σ. 56, όπως τροποποιήθηκε με την οδηγία 2006/21/ΕΚ του Ευρωπαϊκού Κοινοβουλίου και του Συμβουλίου της 15ης Μαρτίου 2006, σχετικά με τη διαχείριση των αποβλήτων της εξορυκτικής βιομηχανίας και την τροποποίηση της οδηγίας 2004/35/ΕΚ — Δήλωση του Ευρωπαϊκού Κοινοβουλίου, του Συμβουλίου και της Επιτροπής (EE L 102, σ. 15), και με την οδηγία 2009/31/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την αποθήκευση διοξειδίου του άνθρακα σε γεωλογικούς σχηματισμούς και για την τροποποίηση της οδηγίας 85/337/ΕΟΚ του Συμβουλίου, των οδηγιών του Ευρωπαϊκού Κοινοβουλίου και του Συμβουλίου 2000/60/ΕΚ, 2001/80/ΕΚ, 2004/35/ΕΚ, 2006/12/ΕΚ και 2008/1/ΕΚ, και του κανονισμού (ΕΚ) 1013/2006 του Ευρωπαϊκού Κοινοβουλίου και του Συμβουλίου (EE L 140, σ. 114).